ХэшыпыкIыгъэ командэм аштагъэр — Адыгэ макъ\nХэшыпыкIыгъэ командэм аштагъэр\nРедактор 30.11.2021 30.11.2021 КЪЭБАРЫКlЭХЭР, СПОРТЫР\nХэгъэгум дзюдомкIэ изэнэ­къокъу шэкIогъум и 20 — 26-м Екатеринбург щыкIуагъ.\nИлъэс 21-м нэс зыныбжь кIалэхэр, пшъа­шъэхэр алырэгъум щызэIукIагъэх. Урысыем ишъолъыр 58-мэ бэнэкIо 622-рэ къары­кIыгъагъ. Ащ фэдиз спортсмен зэнэкъокъум хэлажьэу зыкIи къыхэкIыгъэп.\nАдыгэ Республикэм ихэшыпыкIыгъэ коман­дэ хэтэу Татьяна Шаталовар килограмм 52-м нэс къэзыщэчыхэрэм янэкъокъугъ. Купым пшъэшъэ 37-рэ щызэIукIагъ.\nТатьяна Шаталовам ящэнэрэ чIыпIэр къы­дихи, джэрз медалыр къыфагъэшъошагъ. Адыгэ Республикэм изаслуженнэ тренерэу Нэпсэу Бислъан ипащэу илъэс 17-м ит пшъа­шъэм хэгъэгум изэнэкъокъу зыфигъэхьа­зырыгъ.\nАдыгэ къэралыгъо университетым и Мые­къопэ къэралыгъо гуманитарнэ-техническэ колледж Татьяна Шаталовар щеджэ. Урысыем и Спартакиадэу Ермэлхьаблэ щы­кIуагъэм зыхэлажьэм, ятIонэрэ чIыпIэр къы­щыдихыгъ, Урысые Федерацием спортымкIэ имастер хъугъэ.\n— Адыгэ Республикэм дзюдомкIэ испорт еджапIэу Кобл Якъубэ ыцIэ зыхьырэм Тать­яна Шаталовар ибэнакIу, Адыгэ къэралыгъо университетым изыгъэсапIэ иIэпэIэ­сэныгъэ щыхегъахъо, — къытиIуагъ тренер-кIэ­лэегъаджэу Нэпсэу Бислъан.\nТатьяна Шаталовар Урысыем дзюдомкIэ ихэшыпыкIыгъэ ныбжьыкIэ командэ аштагъ, дунэе зэIукIэгъухэм ахэлэжьэщтхэм ащыщ.\nЕкатеринбург щыкIогъэ зэнэкъокъум Бэгъ Аслъан щыбэнагъ. Нарт шъаом кг 100 къэзыщэчыхэрэм якуп я 5-рэ чIыпIэр къыщыдихыгъ. Адыгэ къэралыгъо университетым А. Бэгъыр щеджэ, тренерхэу Роман Оробцовыр, Беданыкъо Рэмэзан ипащэх.\n— Бэгъ Аслъан Екатеринбург медаль къыщыдимыхыгъэми, иIэпэIэсэныгъэ зэрэхигъахъорэр къыдалъыти, Урысыем ихэшыпыкIыгъэ ныбжьыкIэ командэ хагъэхьагъ, — къытиIуагъ дзюдомкIэ спорт еджапIэм ипащэу, Адыгеим изаслуженнэ тренерэу Бастэ Сэлым.\nСурэтым итхэр: Татьяна Шаталовар джабгъумкIэ апэрэу щыт.\nПредыдущая Я 2-рэ чIыпI\nСледущая ЦУРАдыгеи подводит итоги работы в ноябре